**ԱՄՓՈՓԱԹԵՐԹ**

**««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԴԱՏԱԿԱՆ ՕՐԵՆՍԳԻՐՔ» ՍԱՀՄԱՆԱԴՐԱԿԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՍԱՀՄԱՆԱԴՐԱԿԱՆ ՕՐԵՆՔԻ ՆԱԽԱԳԾԻ**

|  |  |  |
| --- | --- | --- |
| 1. Բարձրագույն դատական խորհուրդ | | 20.10.2022թ․ |
| № ԴԴ/555-22 |
| 1. Առաջարկվում է «Հայաստանի Հանրապետության դատական օրենսգիրք» սահմանադրական օրենքի այսուհետ՝ Օրենք 159-րդ հոդվածի 3-րդ մասում «1-ին մասի» բառերը փոխարինել «2-րդ մասի» բառերով, քանի որ, նախ, նշված հոդվածի 1-ին մասը 4-րդ կետ չունի, բացի այդ, դատավորի լիազորությունների դադարեցման հիմքեր չի նախատեսում, իսկ այդ հիմքերը նախատեսված են նույն հոդվածի 2-րդ մասում, և 4-րդ կետ ունի 2-րդ մասը։ Կարծում ենք, որ սա ի սկզբանե տեխնիկական վրիպակ է եղել, իսկ այժմ Օրենքի 159-րդ հոդվածի փոփոխությունների շրջանակում առաջարկում ենք լուծել այս խնդիրը նույնպես։ | Ընդունվել է:  Փոփոխվել է նաև 159-րդ հոդվածի 4-րդ մասը, քանի որ առկա է նույնատիպ տեխնիկական անհամապատասխանություն: |  |
| 1. Առաջարկվում է Օրենքի 159-րդ հոդվածում կատարել այնպիսի փոփոխություն, որի ուժով դատարանի նախագահը դիմի ոչ թե Լիազոր մարմին հանդիսացող ՀՀ արդարադատության նախարարին, այլ անմիջականորեն ՀՀ առողջապահության նախարարին, քանի որ խոսքը վերաբերում է անձի՝ դատավորի, բժշկական զննությունը կազմակերպելուն, ըստ նրա ներկայացրած գանգատների։ Հետևաբար, այդ գործընթացն ավելի արդյունավետ և ճիշտ կարող է կազմակերպել հենց ՀՀ առողջապահության նախարարը, ոչ թե ՀՀ արդարադատության նախարարը։ | Չի ընդունվել:  Առողջապահության նախարարությունը (այսուհետ` Նախարարություն) հանդիսանում է առողջապահության բնագավառում Հայաստանի Հանրապետության կառավարության քաղաքականության մշակումն ու դրա իրականացումն ապահովող մարմին, որի գործունեության հիմնական ոլորտները նկարագրված են «Կառավարության կառուցվածքի և գործունեության մասին» օրենքի հավելվածում, իսկ Նախարարության գործառույթները սահմանվում են Նախարարության կանոնադրությամբ (հաստատված` Վարչապետի 2018 թվականի հունիսի 11-ի N 728-Լ որոշմամբ):  Տվյալ պարագայում, դատավորի բժշկական զննության կազմակերպումը դուրս է Նախարարության կանոնադրական նպատակների շրջանակից:  Բացի այդ, կատարվող փոփոխությամբ կկրճատվի ներգրավվող մարմնինների ցանկը, որն էլ առավել արագ և դյուրին կդարձնի գործընթացը: |  |
| 1. Առաջարկվում է նաև պաշտոնավարող դատավորների համար սահմանել պաշտոնավարմանը խոչընդոտող հիվանդությունների և վիճակների առանձին և ոչ սպառիչ ցանկ, որը պետք է ներառի հիվանդությունների կամ վիճակների ավելի լայն շրջանակ, քան նախատեսված է հավակնորդների համար, և քանի որ ներկայումս առկա ցանկը վերաբերում է հավակնորդների նշանակմանը խոչընդոտող հիվանդություններին, ապա այն որևէ պարագայում նույնությամբ չի կարող կիրառվել պաշտոնավարող դատավորի՝ հետագայում ծագած այնպիսի հիվանդությունների և/կամ վիճակների դեպքում, որոնք օբյեկտիվորեն խոչընդոտում են դատավորի պատշաճ պաշտոնավարմանը։ Բացի այդ, անհրաժեշտ է ոչ միայն առանձնացնել և ընդլայնել հիվանդությունների և վիճակների ցանկը, այլև անհրաժեշտ է դատավորի բժշկական զննություն իրականացնող հանձնաժողովում ներառել դատական իշխանության ներկայացուցչի, օրինակ՝ դատավորի կամ Բարձրագույն դատական խորհրդի անդամի, որպեսզի վերջինս հանձնաժողովի բժիշկ անդամներին ներկայացնի կամ բացատրի, թե որոշակի հիվանդություններ կամ վիճակներ ինչպիսի ազդեցություն կարող են ունենալ դատավորի պաշտոն զբաղեցնող անձի և նրա պաշտոնեական պարտականությունների իրականացման վրա։ Օրինակ, եթե որոշակի հիվանդություններ կամ վիճակներ կարող են և չազդել այլ աշխատանք կատարող մարդու աշխատունակության վրա, ապա դատավորի աշխատունակության վրա նույն հիվանդությունները կամ վիճակները կարող են լուրջ ազդեցություն թողնել՝ վտանգելով դատավորի լիազորությունների պատշաճ իրականացումը։   Քննարկման արժանի է նաև այն հարցը, որ այն հիվանդությունները և վիճակները, որոնք վտանգում, դժվարացնում կամ անհնարին են դարձնում դատավորի լիազորությունների պատշաճ իրականացումը, կիրառվեն միայն որոշակի տևական ժամանակահատված պաշտոնավարած դատավորների նկատմամբ, օրինակ՝ 10, 15 կամ 20 տարվա ստաժ ունեցող դատավորների նկատմամբ։ | Չի ընդունվել:  Առողջապահության նախարարի 2022 թվականի սեպտեմբերի 27-ի թիվ 4504-Լ հրամանի 1-ին կետի համաձայն` դատավորի բժշկական զննության դեպքում կիրառվում է Կառավարության 2019 թվականի մայիսի 30-ի N 685-Ն որոշման Հավելված 1-ով սահմանված դատավորի պաշտոնում նշանակմանը խոչընդոտող ֆիզիկական արատների և հիվանդությունների ցանկը: Տվյալ ցանկը մշակվել է առողջապահության ոլորտի համապատասխան մասնագետների կողմից և ցանկը մշակելիս հաշվի է առնվել այն հանգամանքը, թե որ հիվանդությունները կամ վիճակները կարող են բացասական ազդեցություն ունենալ հետագայում անձի` որպես դատավոր գործառույթների իրականացման վրա, ինչպես նաև նկատի է առնվել դրանց ազդեցությունը դատավորի աշխատունակության վրա:  Ինչ վերաբերում է դատավորի բժշկական զննություն իրականացնող հանձնաժողովում դատական իշխանության ներկայացուցչի ներգրավմանը, ապա հարկ է նկատել, որ բժշկական զննությունն իրականացվում է բժշկական համապատասխան կրթություն ունեցող մասնագետ(ներ)ի կողմից («Բնակչության բժշկական օգնության և սպասարկման մասին» օրենքի 2-րդ հոդված 1-ին մասի 7-րդ կետ), վերջինիս մասնագիտական գիտելիքների հիման վրա, որպիսի պարագայում այլ անձանց (ոչ մասնագետների) ներգրավումը չի կարող արդարացված լինել: Բացի այդ, բժշկական զննության իրականացման ժամանակ կարող են ի հայտ գալ պացիենտի առողջական վիճակի մասին այլ տվյալներ, որոնք չեն խոչընդոտում որպես դատավոր պաշտոնավարելուն, սակայն հանդիսանում են բժշկական գաղտնիք:  Առաջարկը, ըստ որի` հիվանդությունները և վիճակները, որոնք վտանգում, դժվարացնում կամ անհնարին են դարձնում դատավորի լիազորությունների պատշաճ իրականացումը, կիրառվեն միայն որոշակի տևական ժամանակահատված պաշտոնավարած դատավորների նկատմամբ, հիմնավորված չէ, այն հիմքով, որ անձի մոտ պաշտոնավարմանը խոչընդոտող հիվանդության կամ վիճակի առաջացումը ոււղակիորեն պայմանավորված չէ պաշտոնավարման որոշակի ժամանակահատվածով, դրանք կարող են առաջանալ մարդու կյանքի ցանկացած փուլում, անկախ որևէ հանգամանքից, առավել ևս պաշտոնավարման հանգամանքից և պարզապես կարող են բացասաբար անդրադառնալ դատավորի հետագա պաշտոնավարման վրա: |  |
| 2. Բարձրագույն դատական խորհուրդ | | 11.01.2023թ․ |
| № ԴԴ/22-23 |
| 1. Առաջարկվում է Նախագծով սահմանել, որ դատավորը (դատավորի թեկնածուն) կարող է իր միջոցներով բժշկական զննությանը մասնակցելու համար հրավիրել իր կողմից ընտրված բժիշկ-մասնագետի, ով իրավունք կունենա անմիջականորեն մասնակցելու բժշկական զննությանը, ստացված արդյունքների վերաբերյալ ներկայացնելու իր մասնագիտական դիրքորոշումը, և որ բժիշկ-մասնագետի կարծիքը պետք է հաշվի առնվի բժշկական զննության արդյունքում ձևավորվող փաստաթղթում:   Կարևոր է ընդգծել, որ բժշկական զննությամբ ստացված տեղեկանքը, փաստորեն, կարող է հիմք հանդիսանալ պաշտոնավարող դատավորի լիազորությունների դադարեցման հարցի քննարկման և լիազորության դադարեցման համար, իսկ դատավորի թեկնածուն կարող է հանվել ցուցակից, ուստի այս դեպքում դատավորի անկախության պահպանման տեսանկյունից անհրաժեշտ է, որ դատավորը կամ թեկնածուն ունենան բավարար երաշխիքներ և գործիքակազմ, որով դատավորը և թեկնածուն կունենան իրենց կողմից ընտրված բժշկի կողմից զննվելու, այդ թվում՝ ըստ անհրաժեշտության բժշկական զննության արդյունքները վիճարկելու և իրենց դիրքորոշումը ներկայացնելու հնարավորություն: Նման իրավակարգավորումը նվազագույնի կհասցնի այն բոլոր ռիսկերը, որոնք կարող են օբյեկտիվորեն առաջանալ զննվող դատավորի/թեկնածուի կամ օբյեկտիվ երրորդ անձի աչքում: Նշված առաջարկությունը որևէ կերպ չի կարող խոչընդոտել զննության ընթացքին և որևէ ազդեցություն չի ունենա պետական բյուջեի վրա: | Չի ընդունվել:  Բժշկական զննությունն իրականացվում է առողջության առաջնային պահպանման օղակում մշտապես գործող հանձնաժողովի կողմից:  Դատավորի կողմից ընտրված բժիշկը կարող է օբյեկտիվ իրականությանը հակասող կարծիք տրամադրել, որը լուրջ խոչընդոտ կհանդիսանա դատավորի առողջական վիճակի վերաբերյալ իրականությանը համապատասխանող տեղեկատվություն ստանալու հարցում:  Տրված եզրակացության հետ անհամաձայնության դեպքում հարցը կարող է բողոքարկվել դատական կարգով: |  |
| 3. Արդարադատության նախարարություն | | 16.11.2022թ․ |
| № //50792-2022 |
| 1. Նախ անդրադառնալով նախագծին կից ներկայացված հիմնավորման մեջ առկա այն ձևակերպմանը, որի համաձայն՝ կատարվող փոփոխությունների և լրացումների շրջանակում ֆիզիկական արատների և հիվանդությունների ցանկը կիրառելի է դառնում նաև պաշտոնավարող դատավորների համար, ինչպես նաև վերջիններիս համար նախատեսվում է բժշկական զննության իրականացման հնարավորություն, ցանկանում ենք նշել, որ ներկայումս «Հայաստանի Հանրապետության դատական օրենսգիրք» սահմանադրական օրենքի գործող իրավակարգավորումների պարագայում նույնպես ֆիզիկական արատների և հիվանդությունների ցանկը կիրառելի է պաշտոնավարող դատավորների համար, մասնավորապես՝«Հայաստանի Հանրապետության դատական օրենսգիրք» սահմանադրական օրենքի (այսուհետ՝ Օրենսգիրք) 159-րդ հոդվածի 2-րդ մասի 4-րդ կետի համաձայն՝ դատավորի լիազորությունները Բարձրագույն դատական խորհրդի որոշմամբ դադարեցվում են, եթե նա` ունի դատավորի պաշտոնում նշանակմանը խոչընդոտող ֆիզիկական արատ կամ հիվանդություն, որի հետևանքով այլևս ի վիճակի չէ կատարելու դատավորի լիազորությունները կամ հրաժարվել է անցնել սույն հոդվածի 3-րդ մասով նախատեսված պարտադիր բժշկական զննությունը:   Վերոնշյալից առավել քան ակնառու է այն, որ պաշտոնավարող դատավորների վրա նույնպես տարածվում է ՀՀ Կառավարության 2019 թվականի մայիսի 30-ի N 685-Ն որոշման մեջ արտացոլված դատավորի պաշտոնում նշանակմանը խոչընդոտող ֆիզիկական արատների և հիվանդությունների ցանկը, որի առկայության պարագայում՝ դատավորի լիազորությունները Բարձրագույն դատական խորհրդի որոշմամբ դադարեցվում են:  Ուստի հիմք ընդունելով վերոգրյալը և ելնելով Նախագծով առաջարկվող կարգավորումների նպատակներից և գործնական անհրաժեշտությունից՝ անհրաժեշտ է ըստ նպատակահարմարության վերանայել կամ Նախագիծը, կամ Նախագծին կից ներկայացված հիմնավորումը: | Չի ընդունվել:  Համաձայն «Նորմատիվ իրավական ակտերի մասին» օրենքի 13-րդ հոդվածի 1-ին մասի` ենթաօրենսդրական նորմատիվ իրավական ակտը ունենում է նախաբան, որում նշվում է օրենսդրական իրավական ակտի հոդվածը կամ մասը, որը ներառում է Սահմանադրության 6-րդ հոդվածի 2-րդ մասով սահմանված լիազորող նորմեր:  Իր հերթին, Սահմանադրության 6-րդ հոդվածի 2-րդ մասը սահմանում է, որ Սահմանադրության և օրենքների հիման վրա և դրանց իրականացումն ապահովելու նպատակով Սահմանադրությամբ նախատեսված մարմինները կարող են օրենքով լիազորվել ընդունելու ենթաօրենսդրական նորմատիվ իրավական ակտեր: Լիազորող նորմերը պետք է համապատասխանեն իրավական որոշակիության սկզբունքին:  Կառավարության 2019 թվականի մայիսի 30-ի թիվ 685-Ն որոշման նախաբանում որպես լիազորող նորմեր նշված են Օրենսգրքի 98-րդ հոդվածի 2-րդ մասի 10-րդ կետը և 112-րդ հոդվածի 2-րդ մասը:  Օրենսգրքի 98-րդ հոդվածի 2-րդ մասի 10-րդ կետի  համաձայն` դատավորի թեկնածուների հավակնորդների ցուցակում ընդգրկվել հավակնող անձը հայտին կից ներկայացնում է դատավորի պաշտոնում նշանակմանը խոչընդոտող ֆիզիկական արատների և հիվանդությունների բացակայության մասին Կառավարության սահմանած կարգով տրված փաստաթուղթ:  Օրենսգրքի 112-րդ հոդվածի 2-րդ մասի համաձայն` դատավորի պաշտոնում նշանակվելուն խոչընդոտող ֆիզիկական արատների և հիվանդությունների ցանկը սահմանում է Կառավարությունը:  Վերոգրյալ իրավանորմերի բովանդակությունից պարզ է դառնում, որ բացակայում է դատավորի բժշկական զննությունն իրականացնելու կարգը սահմանելու Կառավարության լիազորությունը:  Ինչ վերաբերում է դատավորի պաշտոնում նշանակմանը խոչընդոտող ֆիզիկական արատների և հիվանդությունների ցանկի` գործող դատավորների վրա տարածվելուն, ապա հայտնում եմ, որ դրա շրջանակներում լիազորող նորմի բացակայության հարցը չի սպառվում: |  |
| 1. Նախագծի 2-րդ հոդվածով նախատեսվում է Օրենսգրքի 98-րդ հոդվածի 2-րդ մասի 10-րդ կետում «նշանակմանը» բառից հետո լրացնել «, նշանակվելուց հետո պաշտոնավարմանը» բառերը:   Գտնում ենք, որ նման լրացումների անհրաժեշտությունը բացակայում է, քանի որ Օրենսգրքի 98-րդ հոդվածի 2-րդ մասում սահմանված է այն փաստաթղթերի ցանկը, որոնք որակավորման ստուգմանը մասնակցելու հայտին կից դատավորի թեկնածուների հավակնորդների ցուցակում ընդգրկվել հավակնող անձը պետք է ներկայացնի Բարձրագույն դատական խորհուրդ: Հետևաբար Օրենսգրքի 98-րդ հոդվածի 2-րդ մասում նշված իրավակարգավորումները չեն տարածվում պաշտոնավարող դատավորների վրա: | Չի ընդունվել:  Նշված հոդվածում լրացումը պայմանավորված է այն հանգամանքով, որ տրամադրվող փաստաթուղթը վերնագրված է լինելու հետևյալ կերպ` ***«դատավորի պաշտոնում նշանակմանը, նշանակվելուց հետո պաշտոնավարմանը խոչընդոտող ֆիզիկական արատների և հիվանդությունների բացակայության մասին տեղեկանք»***: Հետևաբար առանձին հոդվածներում նպատակահրամար չէ փաստաթղթի անվանումը կրճատելը: |  |
| 1. «Նորմատիվ իրավական ակտերի մասին» օրենքի 15-րդ հոդվածի 1-ին մասի համաձայն՝ նորմատիվ իրավական ակտում կիրառվում են նորմատիվ իրավական ակտերով սահմանված կամ հանրածանոթ հասկացություններ կամ տերմիններ:   ՀՀ սահմանադրության 6-րդ հոդվածի 2-րդ մասի համաձայն՝ սահմանադրության և օրենքների հիման վրա և դրանց իրականացումն ապահովելու նպատակով Սահմանադրությամբ նախատեսված մարմինները կարող են օրենքով լիազորվել ընդունելու ենթաօրենսդրական նորմատիվ իրավական ակտեր: Լիազորող նորմերը պետք է համապատասխանեն իրավական որոշակիության սկզբունքին:  ՀՀ սահմանադրական դատարանն արտահայտել է այն իրավական դիրքորոշումը, որ իրավական որոշակիության սկզբունքը, լինելով իրավական պետության հիմնարար սկզբունքներից մեկը, ենթադրում է նաև, որ իրավահարաբերությունների բոլոր սուբյեկտների, այդ թվում՝ իշխանության կրողի գործողությունները պետք է լինեն կանխատեսելի ու իրավաչափ (տե՛ս, ՀՀ սահմանադրական դատարանի 09.06.2015 թվականի թիվ ՍԴՈ-1213 որոշումը):  Ըստ ՀՀ սահմանադրական դատարանի՝ իրավական որոշակիության ապահովման տեսանկյունից օրենսդրության մեջ օգտագործվող հասկացությունները պետք է լինեն հստակ, որոշակի և չհանգեցնեն տարաբնույթ մեկնաբանությունների կամ շփոթության (տե՛ս, ՀՀ սահմանադրական դատարանի 02.12.2014 թվականի թիվ ՍԴՈ-1176 որոշումը):  Վերոգրյալ իրավակարգավորումների և իրավական դիրքորոշումների լույսի ներքո անդրադառնալով Նախագծի 3-րդ և 6-րդ հոդվածներում նշված կարգավորումներին՝ գտնում ենք, որ տարընկալումներից զերծ մնալու նպատակով` անհրաժեշտ է այդ կարգավորումների մեջ հստակեցնել և բացահայտել թե ին՞չ «վիճակների» մասին է խոսքը (ախտաբանական, բժշկական, առողջական, կլինիկական և այլն): | Չի ընդունվել:  «Վիճակներ» եզրույթը կիրառվում է առողջապահության ոլորտը կարգավորող իրավական ակտերում:  Էկոնոմիկայի նախարարի 2013թ. սեպտեմբերի 19-ի Հայաստանի Հանրապետության տեխնիկատնտեսական և սոցիալական տեղեկատվության «Հիվանդությունների և առողջության հետ կապված խնդիրների վիճակագրական դասակարգիչ» հաստատելու և Հայաստանի Հանրապետության առևտրի և տնտեսական զարգացման նախարարի 2005 թվականի մարտի 31-ի N 67-Ն հրամանն ուժը կորցրած ճանաչելու մասին» թիվ 871-Ն հրամանում ևս կիրառվում է «վիճակներ» հասկացությունը: |  |
| 1. Նախագծի 4-րդ հոդվածով Օրենսգրքի 113-րդ հոդվածի 4-րդ մասի 1-ին նախադասությունը շարադրվում է նոր հետևյալ խմբագրությամբ.   «Եթե առերևույթ առկա է դատավորի պաշտոնում նշանակմանը խոչընդոտող հիվանդություն կամ վիճակ, Բարձրագույն դատական խորհրդի նախագահը դիմում է ներկայացնում համապատասխան բժշկական կազմակերպությանը՝ դատավորի թեկնածուի հավակնորդի կամ դատավորի թեկնածուի բժշկական զննությունը իրականացնելու համար:»:  Իսկ Նախագծի 5-րդ հոդվածի 2-րդ մասով Օրենսգրքի 159-րդ հոդվածի 3-րդ մասում «դիմում է Լիազոր մարմին` դատավորի բժշկական զննությունն իրավասու մարմնի միջոցով կազմակերպելու համար» բառերը փոխարինվում է «դիմում է Լիազոր մարմնին` դատավորի բժշկական զննությունը համապատասխան բժշկական կազմակերպության միջոցով իրականացնելու համար» բառերով:  Օրենսգրքի 102-րդ հոդվածի 4-րդ մասի համաձայն՝ Օրենսգրքի իմաստով լիազոր մարմինը արդարադատության ոլորտում Կառավարության քաղաքականությունը մշակող և իրականացնող նախարարն է:  Գտնում ենք, որ վերոնշյալ իրավակարգավորումները խնդրահարույց են սույն պետական փորձագիտական եզրակացության 3-րդ կետում նշված իրավական որոշակիության սահմանադրական սկզբունքի համատեքստում, քանի որ Նախագծի 4-րդ հոդվածում նշված վերոնշյալ կարգավորումների պարագայում պարզ չի դառնում, թե դատավորի թեկնածուի հավակնորդի կամ դատավորի թեկնածուի բժշկական զննությունը իրականացնելու համար Բարձրագույն դատական խորհրդի նախագահը ինչպե՞ս և ին՞չ կարգով է դիմելու համապատասխան բժշկական կազմակերպությանը և ինչպե՞ս և ին՞չ սկզբունքով է տվյալ պարագայում ընտրելու, թե ո՞ր բժշկական կազմակերպությանն է անհրաժեշտ դիմել:  Վերոնշյալի համատեքստում խնդրահարույց է նաև Նախագծի 5-րդ հոդվածում նշված վերոնշյալ իրավակարգավորումները, քանի որ այդ դեպքում նույնպես պարզ չի դառնում, թե ինչպե՞ս և ին՞չ կարգով է Օրենսգրքի իմաստով լիազոր մարմինը՝ արդարադատության ոլորտում Կառավարության քաղաքականությունը մշակող և իրականացնող նախարարը, համապատասխան բժշկական կազմակերպության միջոցով իրականացնելու պաշտոնավարող դատավորի բժշկական զննությունը և ինչպե՞ս և ին՞չ սկզբունքով է տվյալ պարագայում ընտրելու, թե ո՞ր բժշկական կազմակերպությանն է անհրաժեշտ դիմել:  Հիմք ընդունելով վերոգրյալը՝ անհրաժեշտ է վերանայել Նախագծի վերոնշյալ իրավակարգավորումները, ինչպես նաև դիտարկել վերոնշյալ բժշկական զննությունները համապատասխան իրավասու մարմնի կողմից, այլ ոչ թե բարձրագույն դատական խորհրդի նախագահի և Օրենսգրքի իմաստով լիազոր մարմի կողմից իրականացնելու հարցը:  Միաժամանակ անհրաժեշտ է Նախագծի 5-րդ հոդվածում «նշանակվելուց հետո պաշտոնավարմանը» բառերից առաջ նշված «,» կետադրական նշանը հանել: | Չի ընդունվել:  Կառավարության 2019 թվականի մայիսի 30-ի թիվ 685-Ն որոշման մեջ կատարվելիք փոփոխություններում և լրացումներում կհստակեցվի այն բժշկական հաստատությունը, որին պետք է համապատասխանաբար դիմեն Բարձրագույն դատական խորհրդի նախագահը և Լիազոր մարմինը:  Ներկայում Կառավարության 2019 թվականի մայիսի 30-ի թիվ 685-Ն որոշման շրջանակներում հաստատված կարգով տեղեկանքի տրամադրումն իրականացվում է արտահիվանդանոցային բժշկական օգնություն և սպասարկում իրականացնող կազմակերպությունների կողմից: Հետագայում կատարվելիք փոփոխություններում ևս ամրագրվելու է միևնույն պահանջը պաշտոնավարող դատավորների համար:  Ինչ վերաբերում է Բարձրագույն դատական խորհրդի նախագահի և Լիազոր մարմնի կողմից անմիջապես արտահիվանդանոցային բժշկական կազմակերություն դիմելու հարցին, ապա հայտնում եմ, որ առաջարկվող փոփոխությունները նպատակ են հետապնդում առավել պարզեցնել գործընթացը:  Ներկայում դատավորի բժշկական զննությունն իրականացվում է Առողջապահության նախարարության մասնակցությամբ, ում գործառույթը սահմանափակվում է միայն համապատասխան դիմումը արտահիվանդանոցային բժշկական կազմակերպությանը, հոգեբուժական օգնություն և սպասարկում իրականացնող կազմակերպությանը, թմրաբանական բժշկական օգնություն և սպասարկում իրականացնող կազմակերպությանը ներկայացնելով:  Նախատեսվում է Կառավարության 2019 թվականի մայիսի 30-ի թիվ 685-Ն որոշման մեջ կատարել անհրաժեշտ փոփոխություններ և լրացումներ, այդ թվում` սահմանելով արտահիվանդանոցային բժշկական կազմակերպություններին դիմելու կարգը: |  |
| 4. Արդարադատության նախարարություն | | 19.01.2023թ․ |
| № //2464-2023 |
| 1. Նախագծի 5-րդ հոդվածի 1-ին մասի 2-րդ կետով նախատեսվում է Օրենսգրքի 159-րդ հոդվածի 3-րդ մասում «դիմում է Լիազոր մարմնին` դատավորի բժշկական զննությունն իրավասու մարմնի միջոցով կազմակերպելու համար» բառերը փոխարինել «դիմում է Լիազոր մարմնին` դատավորի բժշկական զննությունը համապատասխան բժշկական կազմակերպության միջոցով իրականացնելու համար» բառերով:   Նախ ցանկանում ենք նշել, որ Օրենսգրքի 102-րդ հոդվածի 4-րդ մասի համաձայն՝ Օրենսգրքի իմաստով լիազոր մարմինը արդարադատության ոլորտում Կառավարության քաղաքականությունը մշակող և իրականացնող նախարարն է:  Ուստի հիմք ընդունելով վերոգրյալը՝ առաջարկում ենք Նախագծից հանել Լիազոր մարմնի (Արդարադատության նախարարության) կողմից դատավորի բժշկական զննության կազմակերպմանն ուղղված գործողությունների կատարումը, քանի որ դատական իշխանության մասով ՀՀ Արդարադատության նախարարության դերակատարությունն ընդհանուր առմամբ սահմանափակվում է տվյալ ոլորտի շուրջ քաղաքականության մշակմամբ, իրավական ակտերի նախագծերի կազմմամբ, ինչպես նաև, ի դեմս նախարարի, դատավորների նկատմամբ կարգապահական վարույթներ հարուցելով, որպիսի պարագայում ավելորդ է դառնում դատավորների բժշկական զննության կազմակերպման հետ կապված գործողություններում Բարձրագույն դատական խորհրդի և համապատասխան բուժհաստատության միջև հարաբերություններում Արդարադատության նախարարության՝ որպես միջանկյալ դեր կատարող մարմնի մասնակցությունը:  Միաժամանակ առաջարկում ենք վերոնշյալ գործառույթների իրականացումը վերապահել Բարձրագույն դատական խորհրդի նախագահին, ինչպես նախատեսված է Նախագծի 4-րդ հոդվածում՝ ևս մեկ անգամ դիտարկելով նաև վերոնշյալ բժշկական զննությունները համապատասխան իրավասու մարմնի կողմից, այլ ոչ թե բարձրագույն դատական խորհրդի նախագահի կողմից՝ անմիջականորեն համապատասխան բժշկական կազմակերպության միջոցով իրականացնելու հարցը: | Ընդունվել է մասամբ:  Նախագծի 5-րդ հոդվածի 2-րդ մասով փոփոխվող Օրենսգրքի 159-րդ հոդվածի 3-րդ մասի համապատասխան հատվածը վերաշարադրվել է հետևյալ խմբագրությամբ.  «դիմում է Բարձրագույն դատական խորհրդին` դատավորի բժշկական զննությունը համապատասխան բժշկական կազմակերպության միջոցով իրականացնելու համար»:  Ինչ վերաբերում է բժշկական զննությունները իրավասու մարմնի միջոցով իրականացնելու հարցին, ապա հայտնում եմ, որ դրա ոչ նպատակահարմար լինելու հանգամանքը նշվել է Նախագծի հիմնավորման մեջ: |  |